CELEX: 62009CN0039
Language: sk
Date: 2009-01-30 00:00:00
Title: Vec C-39/09 P: Odvolanie podané 30. januára 2009 : Société des plantations de Mbanga SA (SPM) proti rozsudku Súdu prvého stupňa (ôsmej komory) z  13. novembra 2008 vo veci T-128/05, SPM/Rada a Komisia

18.4.2009   
            
            
               SK
            
            
               Úradný vestník Európskej únie
            
            
               C 90/11
            
         Odvolanie podané 30. januára 2009: Société des plantations de Mbanga SA (SPM) proti rozsudku Súdu prvého stupňa (ôsmej komory) z 13. novembra 2008 vo veci T-128/05, SPM/Rada a Komisia
   (Vec C-39/09 P)
   2009/C 90/16
   Jazyk konania: francúzština
   
      Účastníci konania
   
   
      Odvolateľka: Société des plantations de Mbanga SA (SPM) (v zastúpení: A. Farache, advokát)
   
      Ďalší účastníci konania: Rada Európskej únie, Komisia Európskych spoločenstiev
   
      Návrhy odvolateľky
   
   
               —
            
            
               čiastočne zrušiť rozsudok Súdu prvého stupňa,
            
         
               —
            
            
               zaviazať Komisiu na náhradu škody a náhradu trov konania na oboch stupňoch, vrátane trov odvolateľky,
            
         
               —
            
            
               subsidiárne vec vrátiť Súdu prvého stupňa na opätovné rozhodnutie a určiť výšku náhrady škody.
            
         
      Odvolacie dôvody a hlavné tvrdenia
   
   Odvolateľka svoje odvolanie v zásade zakladá na dvoch odvolacích dôvodoch:
   Vo svojom prvom odvolacom dôvode uvádza, že Súd prvého stupňa sa dopustil nesprávneho právneho posúdenia, keď dospel k záveru, že režim Spoločenstva v oblasti dovozu banánov neporušuje zjavným a vážnym spôsobom zásadu zachovania účinnej hospodárskej súťaže. Podľa odvolateľky táto zásada predstavuje právnu normu, ktorej cieľom je priznať práva jednotlivcom.
   V tejto súvislosti odvolateľka uvádza, že Súd prvého stupňa nezohľadnil ciele hospodárskej súťaže, keďže svoj rozsudok založil iba na všeobecných cieľoch , ktoré sú špecificky sledované v rámci spoločnej organizácii trhu v sektore obchodu s banánmi. Ďalej odvolateľka tvrdí, že Súd prvého stupňa nesprávne vyložil vzťah medzi právnou úpravou Spoločenstva a protisúťažnými postupmi, ktoré existujú na trhu s banánmi, keď odmietol uznať, že ustanovenia Spoločenstva umožňujú prostredníctvom dovozných certifikátov vytvorenie finančných výhod pre niektoré zvýhodnené subjekty, ktorých postavenie na trhu bolo posilnené existujúcimi pravidlami.
   Odvolateľka vo svojom druhom odvolacom dôvode poukazuje na to, že Súd prvého stupňa porušil všeobecné právne zásady, najmä zásadu riadnej správy vecí verejných, keď usúdil, že táto zásada sama o sebe nepredstavuje právnu normu, ktorej cieľom je priznať práva jednotlivcom. Táto zásada bola opakovane stanovená v judikatúre a v tomto prípade z nej Komisii vyplýva povinnosť zohľadniť osobitnú situáciu trhu a situáciu pestovateľov, ktorí po prijatí právnej úpravy Spoločenstva nemôžu dosiahnuť kvalifikáciu dovozcov.